Ядвіга Паплаўская

**Ядвіга Канстанцінаўна Паплаўская** (нар. 1949, Далідавічы, цяпер Валожынскі раён, Менская вобласьць, Беларусь) — беларуская сьпявачка, музыка-клявішніца і кампазытарка.

Народная артыстка Беларусі (2006). Сьпявала ў гурце «Верасы» і ў дуэце з мужам Аляксандрам Ціхановічам. У складзе «Верасоў» стала пераможцай Беларускага конкурсу артыстаў эстрады зь беларускамоўнай песьняй «Завіруха», а ў 1974 годзе — ляўрэаткай 3-й прэміі Ўсесаюзнага конкурсу. У 1977 годзе «Верасы» сталі лаўрэатамі тэлевізійнага конкурсу «Зь песьняй па жыцьці». У 1990-я гады на словы Генадзя Бураўкіна і музыку Васіля Раінчыка запісала песьню «Доўгі дзень» для тэлеперадачы «Калыханка».

## Жыцьцяпіс
Нарадзілася ў сям'і хормайстра Беларускага радыё Канстанціна Паплаўскага і Стафаніі Пятроўны Паплаўскай. Бацьку ў раённым ЗАГСе пераканалі запісаць народзіны дачкі 1 траўня замест сапраўднай даты 25 красавіка. Калі Ядвізе Паплаўскай было 3 гады сям'я пераехала з Далідовічаў (Івянецкі раён) ў Менск, дзе бацька Канстанцін Паплаўскі навучаўся ў Беларускай дзяржаўнай кансэрваторыі. Пры гэтым, з усімі 3-ма дзецьмі бацька займаўся музыкай, у тым ліку са старэйшай сястрой Хрысьцінай і малодшым братам Чаславам. Ядвіга Паплаўская ўсе 11 гадоў адвучылася ў музычнай школе пры Беларускай кансэрваторыі, дзе яе прымаў дырэктар Ізраіль Герман. У школе зь ёй разам вучыліся Валеры і Генадзь Дайнэкі, Ігар Палівода і Васіль Раінчык, а таксама брат Часлаў. Захапілася эстраднай музыкай у 5-й клясе, калі зь сястрой набылі пласьцінку «Вакол сьвету», на якой былі замежныя песьні Дына Рыда, Элвіса Прэсьлі і Карэла Гота. У старэйшых клясах у складзе хору пасьля прэм’еры араторыі Зьмітра Кабалеўскага езьдзела ў агульнасаюзны летнік «Артэк» (Крымская АССР, Украінская ССР). На 4-м курсе Беларускай кансэрваторыі Паплаўскай патэлефанавала аднакурсьніца Тамара Тлехач, якая навучаласяя на факультэце харавога дыгыгенцтва: «Ёсьць ідэя зрабіць такі ж ансамбль, як “Песьняры”, толькі жаночы. Мы жывём у кансэрваторскім інтэрнаце ў адным пакоі: я, Рая Тарасава і Таня Каралёва. Рая іграе на бас-гітары, Таня — на рытм-гітары, а я — на сола. Далучысься да нас?» На наступны дзень кіраўніцтва Беларускай філярмоніі ўхваліла прапанову пасьля праслухоўваньня некалькіх п’есаў і выставіла дзьве ўмовы. У склад гурта ўзялі ляўрэтку конкурсу «Алё, мы шукаем таленты» Людмілу Шамяткову. Таксама да 1971 году рэпэтыцыямі ансамбля займаўся бацька Канстанцін Паплаўскі. Гурт стаў выступаць супольна з заслужаным артыстам Эдуардам Міцулём.

У 1971 годзе пачала сьпяваць у дзявочым ансамблі «Верасы». У 1972 годзе скончыла Беларускую кансэрваторыю па клясе фартэпіяна. У 1973 годзе гурт, які стаў зьмяшаным з удзелам будучага мужу Аляксандра Ціхановіча, даваў да 4-х канцэртаў за дзень. У складзе «Верасоў» стала пераможцай Беларускага конкурсу артыстаў эстрады, а ў 1974 годзе — ляўрэаткай 3-й прэміі Ўсесаюзнага конкурсу. У выніку выпусьцілі грампласьцінкі, сталі выступаць у тэлеперадачы «Блакітны агеньчык» і гастраляваць у іншых рэспубліках Савецкага Саюзу. У 1977 годзе «Верасы» сталі лаўрэатамі тэлевізійнага конкурсу «Зь песьняй па жыцьці». У 1987 годзе сталя салісткай Дзяржаўнага канцэртнага аркестру Беларусі. У 1988-м паўторна скончыла Беларускую кансэрваторыю па клясе кампазыцыі і стварыла 1-ы ў Беларусі Тэатар песьні разам з мужам Аляксандрам Ціхановічам. Праз творчую студыю Тэатру песьні прайшлі Іна Афанасьева, Аляксандар Саладуха і Георгі Воўчак.

У 1986 годзе пачала сьпяваць дуэтам «Шчасьлівы выпадак» зь Ціхановічам. У 1988 годзе ў дуэце з мужам стала ляўрэаткай Усесаюзнай конкурсу «Песьня году». У 1991 годзе атрымала ганаровую годнасьць заслужанай артысткі Беларусі. З 1992 году пачала штогод выступаць дуэтам на міжнародным музычным фэстывалі «Славянскі базар» у Віцебску. Напісала кантату «Сын зямлі» і сымфанічную паэму, цыкль прэлюдыяў і санаты, дзіцячыя п'есы для фартэпіяна і хароў, рамансы і эстрадныя песьні, апрацоўкі і аранжыроўкі беларускіх народных песьняў. У 1990-я гады Тэатар песьні пераўтварылі ў прадусарскі цэнтар «Профіартвідэон», які зладзіў на Беларускім тэлебачаньні нацыянальны конкурс песьні «Гіт-момант» і 1-ы беларускі музычны адбор «Зорны дылiжанс». У гэтых тэлепраектах удзельнічалі сьпявак Герман, Ганна Шаркунова, Дзьмітры Калдун, Кацярына Іванчыкава з гурту «Аёва». Такс. На словы Генадзя Бураўкіна і музыку Васіля Раінчыка запісала песьню «Доўгі дзень» для тэлеперадачы «Калыханка». 

У чэрвені 2001 году разам з мужам выступала з канцэртам у менскай турме для дэпутата Вярхоўнага Савету Андрэя Клімава, зь якім сябравалі больш за 10 гадоў. 30 сакавіка 2006 году А. Лукашэнка падпісаў Указ № 185, якім надаў Ядвізе Паплаўскай і яе мужу Аляксандру Ціхановічу ганаровую годнасьць народнага артыста Беларусі. Стала рэдактаркай фартэпіяннага зборніка песьняў для нотнага альбому «Уладзімер Мулявін. Беларусь — мая песьня». Стварыла гукавую дарожку да мастацкага фільму «Рыфмуецца з каханьнем» рэжысэра Аляксандра Яфрэмава. У 2000-я гады кіравала сьпеўнай школай «Белы ветразь».

## Сям'я
* Бацька — Канстанцін Паплаўскі (1912—1984), хормайстар і заслужаны дзяяч мастацтваў Беларусі.
* Маці — Стафанія Пятроўна Паплаўская сьпявала ў хоры касьцёла.
* Сястра — Хрысьціна Паплаўская.
* Брат — Часлаў Паплаўскі.
* Муж (з 1976 году праз ЗАГС, у 2011 годзе абвянчаліся ў царкве) — Аляксандар Ціхановіч (1952—2017), сьпявак у супольным дуэце і народны артыст Беларусі.
* Дачка — Настасься Ціхановіч, прадусарка і сцэнарыстка.
* Унук — Іван.

## Крыніцы

## Вонкавыя спасылкі
* 
* 

Катэгорыя:Нарадзіліся ў Валожынскім раёне
Катэгорыя:Выпускнікі Беларускай дзяржаўнай акадэміі музыкі
Катэгорыя:Беларускія сьпявачкі
Катэгорыя:Сябры Беларускага саюзу кампазытараў
Катэгорыя:Верасы
Катэгорыя:Народныя артысты Беларусі